EIA ชี้ราคาน้ำมันอาจรูดลง 15 ดอลล์/บาร์เรลในปี 59 หากนานาชาติเลิกคว่ำบาตรอิหร่าน
EIA ชี้ราคาน้ำมันอาจร่วงลง 15 ดอลลาร์ต่อบาร์เรล ในปี 59 หากนานาชาติเลิกคว่ำบาตรอิหร่าน
8 เม.ย. 2558

สำนักงานสารสนเทศด้านพลังงานสหรัฐ (EIA) เปิดเผยว่า ราคาน้ำมันอาจจะร่วงลง 15 ดอลลาร์ต่อบาร์เรลในปี 2559 หากนานาประเทศยกเลิกมาตรการคว่ำบาตรอิหร่าน ภายหลังจากที่กลุ่มประเทศ P5+1 และอิหร่านสามารถบรรลุข้อตกลงโครงการนิวเคลียร์อิหร่านได้เมื่อสัปดาห์ที่แล้ว
อิหร่านและประเทศมหาอำนาจได้บรรลุข้อตกลงเบื้องต้นเมื่อวันที่ 2 เม.ย.ที่ผ่านมา ข้อตกลงดังกล่าวได้ขีดเส้นให้มีการจัดการเจรจาต่อรองเพื่อที่จะจัดทำข้อตกลงให้เรียบร้อยภายในวันที่ 30 มิ.ย.
EIA คาดการณ์ว่า น้ำมันจากอิหร่านที่เข้ามาในตลาด อาจจะทำให้ราคาน้ำมันปรับตัวลง 5-15 ดอลลาร์ต่อบาร์เรล
รายงานของ EIA ระบุด้วยว่า หากข้อตกลงครั้งนี้นำมาซึ่งการยกเลิกมาตรการคว่ำบาตรน้ำมันของอิหร่าน การคาดการณ์อุปทาน อุปสงค์และราคาน้ำมันในรายงานแนวโน้มพลังงานระยะใกล้ (STEO) ก็จะเปลี่ยนแปลงไปอย่างมีนัยสำคัญด้วยเช่นกัน อย่างไรก็ตาม ช่วงเวลาของการระงับมาตรการคว่ำบาตรนั้น ยังไม่มีความชัดเจนและแน่นอน
ทั้งนี้ EIA คาดว่า อิหร่านอาจจะผลิตน้ำมันป้อนเข้าตลาดได้อย่างน้อย 7 แสนบาร์เรลต่อวันภายในช่วงสิ้นปี 2559 ในขณะที่อิหร่านได้ผลิตน้ำมันจำนวน 2.85 ล้านบาร์เรลต่อวันในเดือนมี.ค.